‘วีรพงษ์’ลั่นมี.ค.นี้ได้เห็นพูลประกันน้ำ
ประธาน กยอ. เชื่อตั้งกองทุนประกันเสร็จก่อน มี.ค. หวังบีบบริษัทประกันญี่ปุ่นลดเบี้ย หลังรัฐมีแผนลงทุนใหญ่ไม่ให้น้ำท่วมอีก
26 ม.ค. 2555

ประธาน กยอ. เชื่อตั้งกองทุนประกันเสร็จก่อน มี.ค. หวังบีบบริษัทประกันญี่ปุ่นลดเบี้ย หลังรัฐมีแผนลงทุนใหญ่ไม่ให้น้ำท่วมอีก
นายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) กล่าวว่า แผนการจัดตั้งกองทุนส่งเสริมประกันภัยพิบัติ วงเงิน 5 หมื่นล้านบาทของรัฐบาล ที่คาดว่าจะออกมาเป็นรูปธรรมได้ก่อนเดือน มี.ค.นี้ จะเป็นแรงกดดันให้บริษัทประกันภัยขนาดใหญ่ของญี่ปุ่น 3 แห่ง ได้แก่ มิตซุย ซูมิโตโม โตเกียวมารีน และซอมโป เจแปน ซึ่งผูกขาดตลาดการรับประกันภัยต่อในไทย ปรับลดเบี้ยประกันลงมา
ทั้งนี้ หากบริษัทประกันภัยญี่ปุ่นไม่ยอมลดราคา ก็จะไปขายให้บริษัทประกันในยุโรป เช่น มิวนิกรี และสวิสรีแทน เนื่องจากขณะนี้รัฐบาลมีแผนจะลงทุนป้องกันน้ำท่วมและโครงสร้างพื้นฐานรวมเป็นเงินถึง 2.2 ล้านล้านบาท และประกาศชัดเจนแล้วว่าจะไม่ปล่อยให้เกิดน้ำท่วมใหญ่ขึ้นอีก
“วงเงินลงทุนเบื้องต้น 5 หมื่นล้านบาทนี้ จะครอบคลุมการคุ้มครองได้ถึง 5 แสนล้านบาท เพราะเงินมันจะหมุนไปอีก 5-6 รอบ ในส่วนที่ส่งต่อไม่ได้ก็จะเข้าไปรับซื้อ งานนี้รัฐบาลได้กำไรเห็นๆ เพราะเราจะไม่ปล่อยให้มีน้ำท่วมใหญ่อีกแน่นอน เป็นการขู่บริษัทรับประกันภัยต่างชาติให้เห็นว่าถ้าไม่เข้ามาเราก็ทำเอง ถ้าวงเงินไม่พอเราก็เพิ่มได้ ซึ่งเป็นเรื่องเร่งด่วนที่เราจะต้องรีบทำให้เร็วที่สุดหลังกฎหมายประกาศในราชกิจจานุเบกษา” นายวีรพงษ์ กล่าว